**Firemná univerzita, bezdotyková klávesnica pre zdravotne znevýhodnených či reálne dáta o odpade v domácnostiach.**

**Poznáme finalistov Via Bona Slovakia 2019**

Bratislava, 18. februára 2020 – **Nadácia Pontis každoročne oceňuje výnimočné projekty a zodpovedné prístupy firiem, ktoré menia Slovensko k lepšiemu. Do 20. ročníka Via Bona Slovakia sa prihlásilo celkovo 38 malých, stredných i veľkých firiem. Najvyšší počet prihlášok prišiel do kategórií Zelená firma a Dobrý partner komunity. Z 52 prihlásených projektov rozhodli nezávislé hodnotiace komisie o 17 finalistoch v 6 kategóriách. Mená víťazov vyhlási Nadácia Pontis 28. apríla 2020 na slávnostnom galavečere Via Bona Slovakia 2019.**

**Hlavné ceny hodnotia komplexný prístup k zodpovednému podnikaniu**

V kategórii **Zodpovedná veľká firma**, ktorá hodnotí komplexný a výnimočný prístup k zodpovednému podnikaniu, sa stali finalistami spoločnosti ESET, Tesco Stores a Nestlé.

**ESET** sa v rámci stratégie zodpovedného podnikania zameriava na bezpečnejšie technológie, kvalitnejšie vzdelávanie, ale aj na zmierňovanie dopadu klimatických zmien. Dlhodobo podporuje popularizáciu vedy a výskumu. Spoločnosť **Nestlé** sa sústreďuje na podporu vzdelávania detí v oblasti zdravého životného štýlu, ale aj na podporu diverzity a zamestnávania mladých ľudí do 30 rokov. **Tesco Stores** sa zameriava na riešenie sociálnych a environmentálnych výziev, akými sú boj proti plytvaniu potravín, znižovanie negatívneho dopadu obalov potravín na životné prostredie a klimatické zmeny.

O titul **Zodpovednej malej/strednej firmy** sa uchádzajú spoločnosti Deutschmann Internationale Spedition, Lyra Group a Profesia.

Firma poskytujúca medzinárodnú kamiónovú dopravu **Deutschmann Internationale Spedition** kladie dôraz na ľudský prístup v podnikaní, najmä smerom k zamestnancom, ktorým poskytuje mnohé benefity – jedným z nich je aj možnosť firemnej pôžičky či pomoc pri vysporiadaní dlhov. Výrobca kvalitnej čokolády **Lyra Group** vo výrobnom procese využíva energeticky úsporné technológie i ekologickú likvidáciu odpadu. V rámci sociálnych aktivít podporuje mentálne znevýhodnených ľudí na Slovensku i miestnych farmárov v Kolumbii. Zodpovedné podnikanie spoločnosti **Profesia** spočíva najmä v inkluzívnom prístupe a podpore diverzity – vytvára príležitosti pre zdravotne znevýhodnených, podporuje rodovú rovnosť i kultúrnu rozmanitosť.

**Najviac zastúpenou kategóriou bola Zelená firma**

Do kategórie **Zelená firma**, zameranej na obehové hospodárstvo, prihlásili slovenské firmy celkovo 10 projektov. Spolu s Dobrým partnerom komunity išlo o najviac zastúpenú kategóriu. Nezávislá hodnotiaca komisia vybrala do najužšieho výberu dvoch finalistov.

Jedným z nich je spoločnosť **Cila Atelier**, ktorá na problémy v módnom priemysle reaguje cirkulárnym prístupom a filozofiou tzv. kapsulového šatníka. Využívaním nadčasových strihov, kvalitných materiálov a upcyklácie tak ponúka alternatívu k fast fashion.

Druhým finalistom je spoločnosť **JRK**, ktorá vyvinula inovatívne a edukatívne riešenie ELWIS – spravodlivý systém evidencie odpadov. Monitorovaním zberu nádob a vriec s odpadom a následnou analýzou týchto dát umožňuje samosprávam nielen získať prehľad o reálnych množstvách odpadu, ale najmä nastaviť svojim občanom spravodlivý systém poplatkov za odpad a jeho lepšie triedenie.

**Nadštandardné vzdelávanie zamestnancov, podpora dobrovoľníctva či rozmanité pracovisko**

Dôležitou súčasťou stratégie zodpovedného podnikania firiem je aj férový prístup k zamestnancom. Z 9 prihlásených firiem v kategórii Skvelý zamestnávateľ posunula komisia do finále tri – Slovenské elektrárne, VÚB a Whirlpool Slovakia.

Spoločnosť **Slovenské elektrárne** spustila, ako reakciu na výsledky prieskumu spokojnosti zamestnancov, Univerzitu Slovenských elektrární – interný vzdelávací program pre viac ako 600 pracovníkov. Firma tak chce prepojiť jednotlivé útvary riadiacich pracovníkov, a tým aj lepšie umožniť im pochopiť fungovanie spoločnosti i kľúčové rozhodnutia. **Všeobecnej úverovej banke** sa podarilo v roku 2019 naštartovať dobrovoľnícke aktivity svojich zamestnancov zamerané na podporu komunít. Do dobrovoľníctva sa ich podarilo zapojiť viac než 10 %, čo vzhľadom na celkový počet zamestnancov predstavuje jednu stredne veľkú firmu. Spoločnosť **Whirlpool Slovakia,** ako jeden z najväčších zamestnávateľov na Slovensku, dlhodobo presadzuje diverzitu a inklúziu na pracovisku. Dokazuje to aj zloženie zamestnancov – z celkového počtu tvoria 40 % ženy, 18 % zamestnancov pochádza z marginalizovanej skupiny Rómov a 7 % zamestnancov tvoria zdravotne znevýhodnení.

**Dobrý partner komunity bude veľká firma**

Finalistami v kategórii **Dobrý partner** komunity, ktorým Nadácia Pontis každoročne oceňuje firmy za strategickú podporu okoliu, sa stali ESET, Lidl a Tesco Stores.

Jedným z hlavných pilierov spoločnosti **ESET** je podpora vedy a výskumu na Slovensku. Ocenením vedcov ESET Science Award sa snaží nielen o zvyšovanie postavenie vedcov na Slovensku, ale aj o otvorenie verejnej diskusie na tému vedy, ktorá je dlhodobo na okraji spoločnosti. **LIDL** realizuje v rámci stratégie zodpovedného podnikania množstvo dlhodobých aktivít na podporu komunít. Vybudoval moderné a bezpečné ihriská v mestách po celom Slovensku, poskytol základným školám prostriedky na nákup športových potrieb a daroval nemocniciam set život zachraňujúcich prístrojov pre novorodencov. Spoločnosť **Tesco Stores** pomáha prostredníctvom Potravinovej zbierky Tesco ľuďom v núdzi – zákazníci môžu popri bežnom nákupe nakúpiť potraviny a drogériu naviac a odovzdať ich dobrovoľníkom z partnerských charitatívnych organizácií. V roku 2019 tak vyzbierali viac ako 171 ton potravín a drogérie v celkovej hodnote 260 000 eur.

**Mapa bezbariérovosti, bezdotyková klávesnica či rekvalifikačné centrum**

O ocenenie v kategórii **Sociálne inovácie** zabojujú spoločnosti LETMO SK, Martin Belavý a Whirlpool Slovakia, za ich aktivity zamerané na inovatívne riešenia spoločenských problémov.

Spoločnosť **LETMO**, poskytujúca pomôcky a poradenstvo pre zdravotne znevýhodnených ľudí, vytvorila unikátnu mobilnú aplikáciu VozickarMAP, ktorá monitoruje bezbariérovosť objektov. Firma **Martin Belavý** vyvinula inovatívnu klávesnicu HandCubeKeys určenú špeciálne pre ľudí so zdravotným znevýhodnením. Možno ju ovládať bezdotykovo pomocou rúk, lakťov a hlavy s použitím snímača alebo svetelného zdroja, jej používanie je vhodné aj pre ľudí trpiacich autizmom. Inovatívnym riešením je aj rekvalifikačné a tréningové centrum, ktoré spoločnosť **Whirlpool Slovakia** vybudovala priamo v areáli svojho závodu. Jeho cieľom je stabilizovať vysokú mieru fluktuácie najmä nízko-kvalifikovaných zamestnancov. Dlhodobo nezamestnaní či ľudia zo sociálne znevýhodneného prostredia tak majú možnosť adaptovať sa do komunity pracujúcich vo výrobnom sektore, a to bez rozdielu pohlavia, vzdelania či rasy.

Viac informácií o firmách, ktoré postúpili do finále Via Bona Slovakia, nájdete na webe Nadácie Pontis

<https://www.nadaciapontis.sk/novinky/pozname-finalistov-via-bona-slovakia-2019/>

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**

**Nadácia Pontis**[**www.nadaciapontis.sk**](http://www.nadaciapontis.sk/)

*Prepájame firmy, mimovládne organizácie, štátne inštitúcie, komunity a jednotlivcov, aby sme spoločnými silami dosiahli pozitívne zmeny vo vzdelávaní, v zodpovednom podnikaní a v boji proti korupcii a chudobe. V týchto témach sme aj experti.*

**Kontakt a doplňujúce informácie**

Zuzana Schaleková, PR manažérka, zuzana.schalekova@nadaciapontis.sk, 0902 558 567